**Käsundusleping nr …. pereteraapia teenuste osutamiseks**

Leping allkirjastatakse digitaalselt.

Lepingu sõlmimise ajaks loetakse sellele

viimase digitaalallkirja lisamise aeg.

**SAKU VALLAVALITSUS**, registrikood 75019738, asukoht Juubelitammede tee 15, Saku alevik, Saku vald 75501, Harju maakond, mida esindab põhimääruse alusel vallavanem Marti Rehemaa (edaspidi tellija või pool või koos teenuse osutajaga pooled),

ja

**………….**, registrikood …………, asukoht …………, ……… linn, …….. vald ……, ……. maakond, mida esindab seaduse/põhikirja/volituse alusel …………… (edaspidi teenuse osutaja või pool või koos tellijaga pooled), sõlmisid käesoleva lepingu (edaspidi leping):

# Lepingu ese

* 1. Lepingu esemeks on Saku valla elanikele „Pereteraapia teenuse osutamine “ vastavalt lepingule ja selle lisades toodud tingimustele (edaspidi ka teenus). Teenuse osutaja kohustub osutama teenust vastavalt lepingus ja lepingu lisades toodud tingimustele. Teenusena käsitletakse ka kõiki töid ja toiminguid, sh lepingus nimetamata teenuseid ja toiminguid, mis on vajalikud lepingus ettenähtud tulemuse saavutamiseks, samuti teenuse vastuvõtmiseks vajaliku dokumentatsiooni vormistamisega seotud toiminguid.
	2. Leping on sõlmitud alla lihthanke piirmäära jääva väikehankemenetluse „Pereteraapia teenuse osutamine“ tulemusena. Lepingus kokkulepitud teenuse maht on kindlaks määratud hanke alusdokumentides lähteülesannetes. Pärast lepingu sõlmimist tehtavad muudatused lepingutingimustes vormistatakse kirjalikult lepingu lisana ning allkirjastatakse poolte poolt.
	3. Lepingu tõlgendamisel lähtuvad pooled võlaõigusseaduse § 29 sätestatust.

# Lepingu üldtingimused

* 1. Leping on sõlmitud poolte ühise tahteavalduse tulemusena.
	2. Lepingul on selle sõlmimise hetkel järgmised lisad:
		1. hanke „Pereteraapia teenuse osutamine“ alusdokumendid;
		2. teenuse osutaja poolt tehtud …… pakkumus;
		3. teenuse osutaja poolne kinnitus;
		4. aruande vorm.
	3. Pooled juhinduvad lepingu täitmisel lisaks lepingule ja selle lisadele ka Eesti Vabariigis kehtivatest õigusaktidest, eeskirjadest, kehtestatud kutsekvalifikatsiooni nõuetest ning vajadusel muudest vastava valdkonna nõutud dokumentidest.
	4. Kõik lepingu dokumendid moodustavad ühtse terviku ning täiendavad üksteist. Vastuoluks ei loeta dokumentides seatud tingimuste erinevat ranguse astet, st kui erinevates dokumentides esineb eri rangusega tingimusi, tuleb arvestada kõige rangemate tingimustega.
	5. Teenuse osutaja kinnitab, et on põhjalikult tutvunud lepingu täitmise aluseks olevate lähteandmetega. Lepingu allakirjutamisega kinnitab teenuse osutaja, et tal on lepingu nõuetekohaseks ja kvaliteetseks täitmiseks vajalik kvalifitseeritud tööjõud, oskusteave, kogemused, majanduslik ja tehniline ressurss ning kutsealane pädevus.

# Lepingu maht

* 1. Väikehanke „Pereteraapia teenuse osutamine“ tulemusel sõlmitud lepingute kumulatiivne maksimaalne rahaline maht lepingute kehtivusaja jooksul ehk nende alusel sõlmitavate lepingute maksimaalne kogumaksumus on 10 000 eurot ilma käibemaksuta.
	2. Tellija ei ole kohustatud tellima teenust kogu lepingute kumulatiivse maksimaalne rahalise mahu ulatuses ega ainult tellijaga sõlmitud lepingu alusel.
	3. Lepingu tegelik maksumus kujuneb vastavalt lepingu kehtivuse ajal tellitud ja tegelikult osutatud teenuste mahule ning lisaks 2 olevale hinnakirjale, kuid ei saa olla suurem kui eeltoodud maksimaalne rahaline maht.
	4. Teenuse osutaja osutab teenust vaid tellija igakordse tellimuse alusel. Tellija teeb tellimusi vastavalt vajadusele. Tellija ei ole kohustatud lepingu alt tellimusi tegema ega taga teenuse osutajale kindlat klientide arvu.
	5. Teenuse osutaja ei ole kohustatud lepingu alusel esitatud tellimust täitma, kui tellimust ei ole konkreetsel hetkel võimalik täita lepingu tingimustel, kui näiteks puudub vaba pereterapeut vmt juhud.

# Tähtajad ja teenuse tellimise kord

* 1. Teenuse osutamise periood on **01.05.2025 31.12.2025**.
	2. Teenuse osutaja osutab teenust tellija sotsiaalhoolekande teenistuse spetsialistide (edaspidi *suunaja*) poolt hinnatud ja teenusele suunatud peredele (edaspidi *klient*).
	3. Teenuse osutaja osutab teenust Saku vallas tellija poolt kasutusele antavas ruumis, kliendi soovil teenuse osutaja asukohas või kliendi kodus Saku vallas. Teenuse osutamise täpne aadress lepitakse tellijaga kokku enne teenuse osutamist.
	4. Teenuse tellimiseks esitab suunaja teenuse osutaja kontaktisiku e-postiaadressile teenuse tellimuse, mis sisaldab konfidentsiaalset infot vähemalt teenust vajava kliendi, teenuse iseloomu, teenuse osutamise koha ja teenuse vajaduse mahu kohta. Teenuse tellimiseks teenuse osutajalt peab klient ja/või tema seaduslik esindaja olema andnud nõusoleku.
	5. Teenuse osutaja kohustub vastama suunaja tellimusele hiljemalt nädala jooksul ning võimaldama teenuse osutamise alustamise hiljemalt kahe nädala jooksul. Teenuse osutaja peab vastuses kinnitama tellimuse täitmise ja tooma välja vähemalt teenuse osutamise võimalikud ajad ja teenust vahetult osutava nõustaja andmed või teatama, et tal ei ole võimalik tellimust täita. Kui teenuse osutaja ei vasta suunajale tähtaegselt või ei võimalda teenuse osutamist kokku lepitud ajal, siis on suunajal õigus tellimus tühistada.
	6. Teenuse osutaja vastuse alusel suunaja kinnitab e-kirja teel tellimuse tegemise.

# tEENUSE eest tasumise kord

* 1. Tellija maksab teenuse osutajale nõuetekohase teenuse osutamise eest tasu tehtud tellimuste alusel ostutatud teenuste eest vastavalt lisaks 2 olevale hinnakirjale.
	2. Tellija tasub üksnes nendele klientidele teenuse osutamise eest, kellele teenuse osutamine on lepingu kohaselt tellimusega kokku lepitud.
	3. Lepingu kehtivuse ajal kehtivad muutumatult lepingu sõlmimiseks esitatud lisas 2 märgitud ühikhinnad.
	4. Lisas 2 toodud teenuse tunnihinnad sisaldavad otsest pereteraapia seansi läbiviimise kulu ja teisi teenuse osutamisega seotud otseseid ja kaudseid kulusid (st nende eest ei esitata eraldi arvet), milleks on muuhulgas teenuse osutamisega seotud töövahendid, transport tellija asukohtadesse, eel- ja järeltöö (sh dokumenteerimine), nõustamise kokkuvõtte koostamine, aruannete koostamine, vajaduse korral lisatundide kooskõlastamine ja kliendi teenusele suunanud sotsiaalhoolekandeteenistuse spetsialisti või tema asendaja nõustamine kliendi abistamist puudutavates küsimustes juhul, kui sellise nõustamise aeg jääb alla ühe akadeemilise tunni nädalas.
	5. Pereteraapia teenuse osutamise kohta sõiduks kuluva aja eest eraldi tasu ei maksta.
	6. Kliendi abistamiseks korraldatud võrgustikukohtumistel osalemise eest ja suunaja nõustamise eest rohkem kui üks akadeemiline tund nädalas makstakse tasu 50% lisas 2 näidatud teenuse osutaja asukohas teenuse osutamise tunnihinnast.
	7. Tellija tasub tegelikult osutatud teenuste ehk toimunud pereteraapia seansside eest. Kliendil on õigus nõustamisest loobuda või taotleda aja muutmist kuni 48 tundi enne määratud aega. Teenusele mitte ilmumise korral on teenusele suunajal õigus suunamisotsuses märgitud teenusemahtu vähendada või korduval mitteilmumisel suunamine lõpetada.
	8. Teenuse osutaja peab pidama teenuse osutamise kohta arvestust ja koostama iga kliendi kohta aruande lisas 4 toodud vormis.
	9. Pärast teenuse osutaja esitatud kuupõhise arve ja aruande üleandmist kontrollib tellija nende vastavust lepingule ning juhul, kui esitatud teenuse kohta on tellijal pretensioone, annab kirjalikult teada ilmnenud vead ning puudused ning teenuse osutaja kohustub need parandama.
	10. Teenuse osutaja esitab tellijale osutatud teenuse kohta koondarve iga kalendrikuu kohta eraldi hiljemalt teenuse osutamisele järgneva kuu 15.ndaks kuupäevaks ning lisab arvele koondaruande osutatud teenuse kohta, millest nähtub teenuse osutamisega seoses minimaalselt järgmine teave: nõustatud klient, teenuse osutamise kuupäev, maht tundides ja lühikokkuvõte tulemuslikkusest, sh nõustamise käigus selgunud sotsiaalteenuste või -toetuste vajadus.
	11. Arve tasumise tähtaeg on 14 kalendripäeva lepingukohase teenuse eest esitatud arve ja koondaruande saamisest.

# Poolte õigused ja kohustused

* 1. Tellijal on õigus:
		1. saada mõistliku aja jooksul teenuse osutajalt informatsiooni teenuse osutamise käigu kohta;
		2. anda teenuse osutajale vajadusel lepingu täitmise käigus täiendavat ja/või täpsustavat infot teenuse osutamiseks, kuivõrd see ei ole vastuolus käsunduslepingu raames osutatava teenuse enda eesmärgi ja olemusega;
		3. nõuda teenuse osutaja poolt vahetult teenuse osutamisele kaasatud füüsilise isiku eemaldamist teenuse vahetult osutamiselt, kui isik ei vasta lisas 1 sätestatud nõuetele või teenuse osutaja ei esita tõendeid isiku vastavuse kohta;
		4. pöörduda kolmandate isikute poole sõltumatu eksperthinnangu saamiseks teenuse osutamise kvaliteedi kohta;
		5. kasutada õiguskaitsevahendeid (sh öelda leping üles), samuti nõuda lepingus sätestatud juhtudel leppetrahvi, kui teenuse osutaja ei pea kinni lepingus, selle lisades või muudes lepingu juurde kuuluvates dokumentides sätestatud tähtaegadest, kvaliteedinõuetest, samuti kui teenuse osutaja ei täida või täidab mittevastavalt endale lepinguga võetud kohustusi;
		6. keelduda kuni märkuste (mittevastavuste) likvideerimiseni teenuse vastuvõtmisest ja selle eest maksmisest, kui teenus ei ole osutatud lepinguga ja selle lisadega määratud kvaliteeditasemel või mahus.
		7. rakendada sanktsioonina leppetrahvi iga rikkumise korral ühe kalendripäeva eest kuni 0,5% hinnakirjajärgsest kogutasust, kuid kokku mitte rohkem kui 20% hinnakirjajärgsest kogutasust, kui teenuse osutaja on rikkunud oma lepingulisi kohustusi (mitte ilmunud põhjendamatult kokkulepitud seansile jne). Leppetrahvinõude või teate leppetrahvinõude esitamise kavatsusest peab tellija teenuse osutajale esitama kuue kuu jooksul kohustuse rikkumise avastamisest arvates.
	2. Tellijal on kohustus:
		1. tasuda teenuse osutajale osutatud teenuse eest vastavalt lepingule;
		2. teatada teenuse osutajale nii teenuse osutamise ajal kui ka pärast teenuse vastuvõtmist avastatud mittevastavustest lepingule mõistliku aja jooksul pärast vastavate asjaolude avastamist.
	3. Teenuse osutajal on õigus:
		1. määrata kindlaks teenuse osutamise kord ja viis;
		2. saada tellijalt teenuse osutamiseks vajalikku informatsiooni ja juhiseid;
		3. saada osutatud teenuse eest lepingus kokkulepitud tasu.
	4. Teenuse osutajal on kohustus:
		1. tagada teenuse osutamisel vajaliku kvalifikatsiooniga tööjõu kasutamine ja kui konkreetsete teenuste osutamiseks on õigusaktides kehtestatud nõuded, et vastavat teenust võivad osutada isikud, kellel on tegevusluba, siis tagada, et vastavaid teenuseid osutavad isikud, kellel on nõutud luba ja kutsekvalifikatsioon;
		2. osutada teenust parimal võimalikul viisil, lähtudes teenuse osutamisel tellija poolt edastatud informatsioonist ja dokumentidest, kehtivatest õigusaktidest, teenuse eesmärkidest ja oma erialastest teadmistest;
		3. vastata tellija järelpärimistele teenuse osutamise hetkeolukorra kohta kolme tööpäeva jooksul;
		4. teavitada viivitamatult tellijat asjaoludest, mis mõjutavad või võivad mõjutada oluliselt kokkulepitud teenuse osutamist;
		5. mitte asendada lepingu täitmiseks vahetult teenust osutavat isikut tellija nõusolekuta. Kui teenuse osutaja soovib teenust vahetult osutavat isikut asendada, peab ta tõendama, et asendava isiku kutsekvalifikatsioon, haridus ja varasem kogemus vastab nõuetele;
	5. Pooltel on õigus lepingust tulenevaid ja sellega seotud nõudeid ja kohustusi kolmandatele isikutele üle anda ainult teise poole eelneval nõusolekul, mis on lepinguga samas vormis. Mittekohaselt üle antud nõuete ja kohustuste osas jääb teise poole ees vastutavaks nõuded ja/või kohustused üle andnud pool.

# Poolte vastutus

* 1. Teenuse osutaja vastutab lepingu rikkumise eest, kui teenus ei vasta lepingule.
	2. Teenuse osutaja on kohustatud hüvitama lepingu mittetäitmise või mittekohase täitmisega tellijale tekitatud kahju ja tellija poolt seoses teenuse osutajapoolse lepingu rikkumisega tehtud kulutused.

# Isikuandmete töötlemine

* 1. Pooled ei avalda lepingu täitmise käigus teatavaks saanud isikuandmeid kolmandatele isikutele ilma teise lepingupoole kirjaliku nõusolekuta, välja arvatud juhul, kui teabe avaldamise kohustus tuleneb seadusest.
	2. Teenuse osutaja rakendab isikuandmete turvalisuse tagamiseks volitamata töötlemise vastu asjakohaseid tehnilisi, organisatsioonilisi ja korralduslikke meetmeid.
	3. Teenuse osutaja täidab andmekaitsealaseid ja infoturvet puudutavaid õigusakte ja muid eeskirju, et vältida kolmandate isikute juurdepääs teenuse osutamise käigus teatavaks saanud isikuandmetele, samuti isikuandmete kaitseks juhusliku või tahtliku volitamata muutmise, juhusliku hävimise, tahtliku hävitamise, avalikustamise jms eest.
	4. Muuhulgas tagab teenuse osutaja isikuandmete kaitseks järgmise:
		1. isikuandmete töötlemiseks tema poolt lepingu täitmisesse kaasatud füüsilistelt isikutelt on võetud konfidentsiaalsuskohustus ning nad kohustuvad säilitama mis tahes isikuandmete konfidentsiaalsuse ka pärast käesoleva lepingu ning töösuhte lõppu;
			1. isikuandmete töötlemise eest vastutavad töötajad on teadlikud ning järgivad isikuandmete töötlemise nõudeid ja õigusakte ja töötlevad isikuandmeid ainult lepingu täitmiseks;
		2. isikuandmetele on juurdepääs üksnes nendel töötajatel, kellel on seda vaja tööülesannete täitmiseks seoses lepingust tulenevate teenuse osutaja kohustuste täitmisega.

# Lepingu kehtivus ja lõpetamine

* 1. Leping jõustub alates allakirjutamisest poolte poolt ja kehtib kuni 31.12.2025 või kuni lepingu kumulatiivse maksimaalse rahalise mahu täitumiseni, kui see saabub varem. Prognoositavast summa täitumisest ja lepingu ennetähtaegsest lõppemisest teavitab tellija teenuse osutajat ette vähemalt kaks kuud enne lõppemist.
	2. Leping lõpeb lepingu kehtivusaja möödumisel või lepingu ennetähtaegsel ühepoolsel ülesütlemisel või lepingust taganemisel võlaõigusseaduse ja/või käesoleva lepingu alusel.
	3. Lepingu võib ennetähtaegselt lõpetada poolte kokkuleppel.
	4. Poolel on õigus leping ühepoolselt ennetähtaegselt kirjaliku avaldusega üles öelda, kui teine pool oluliselt rikub lepinguga võetud kohustusi.
	5. Lepingu ülesütlemisel teenuse osutaja olulise lepingu rikkumise tõttu tasub teenuse osutaja tellijale leppetrahvi 5% lepingu ülesütlemise ajaks tegemata kokkulepitud teenuse osutamise hinnakirjajärgsest maksumusest. Tellijal on õigus trahvisumma maha arvata teenuse osutajale tasumisele kuuluvast summast.
	6. Lepingu ülesütlemisel tellija olulise lepingu rikkumise tõttu tasub tellija teenuse osutajale leppetrahvi 5% lepingu ülesütlemise ajaks tegemata kokkulepitud teenuse osutamise hinnakirjajärgsest maksumuses.
	7. Leping loetakse koheselt lõppenuks, kui:
		1. teenuse osutaja tegevus lõpeb;
		2. kuulutatakse välja teenuse osutaja pankrot.
	8. Oluliseks teenuse osutaja lepingu rikkumiseks on muuhulgas:
		1. teenuse osutaja korduvalt ei vasta tellija tellimuste e-kirjadele;
		2. teenuse osutaja ei ole kontrollinud nõustajatel lastekaitse seaduse §-s 20 toodud asjaolude puudumist või selgub, et teenuse osutaja on võimaldanud lastega töötada nõustajal, kellel esinevad lastekaitse seaduse §-s 20 toodud lapsega töötava isikuna töötamise piirangud~~;~~
		3. teenuse osutaja on jätnud tellijaga kooskõlastamata nõustaja vahetuse või uute nõustajate kaasamise või ei esita tellijale andmeid, mis võimaldab kontrollida teenust vahetult osutavate nõustajate vastavust lisas 1 toodud nõuetele;
		4. teenuse osutaja pole võimeline täitma lepingut ega suuda anda usaldusväärset tagatist lepingust tulenevate kohustuste nõuetekohase täitmise kohta tellija määratud mõistliku tähtaja jooksul.
	9. Oluliseks tellija lepingu rikkumiseks on tellija viivitus arve tasumisega üle 30 kalendripäeva maksetähtaja saabumisest.

# Teated

* 1. Lepinguga seotud teated peavad olema esitatud kirjalikus või sellega võrdsustatud elektroonilises vormis, välja arvatud juhtudel, kui sellised teated on informatsioonilise iseloomuga, mille edastamisel teisele poolele ei ole õiguslikke tagajärgi.
	2. Kirjalikud või sellega võrdsustatud elektroonilises vormis teated edastatakse teisele poolele tema lepingus või äriregistris märgitud ametlikule e-postiaadressile digitaalselt allkirjastatuna või posti teel tähitud kirjaga lepingus või äriregistris märgitud ametlikule asukoha aadressile või antakse üle allkirja vastu. Ühe poole teade teisele poolele loetakse kättesaaduks, kui teade on saadetud ametlikule e-posti aadressile ning sellest on möödunud üks tööpäev või postiaadressile ning sellest on möödunud 4 tööpäeva, va juhul, kui teine pool on teate kättesaamist e-posti teel varasemalt kinnitanud või kättesaamist allkirjaga kinnitanud.
	3. Avalikkusega ning meediaga suhtlemine teenuse osutamisega puudutavates küsimustes toimub kooskõlastatult tellijaga.

# Poolte kontaktisikud

* 1. Teenuse osutaja esindaja lepingulistes ja teenuseosutamisega seotud küsimustes on ………, tel +372 … ….. , e-post: ……..@..
	2. Tellija kontaktandmed: Saku Vallavalitsus, e-post saku@sakuvald.ee, tel 671 2431. Kontaktisik lepingu täitmisega seotud küsimustes ja informatsiooni edastamisel on sotsiaalhoolekandeteenistuse juht Eike Hunt, tel +372 671 2445, e-post: eike.hunt@sakuvald.ee.

# Muud tingimused

* 1. Lepingut võib muuta poolte kirjalikul kokkuleppel ja kooskõlas kehtivate õigusaktidega. Kirjalikult vormistamata lepingu muudatused on tühised.
	2. Kõik lepingu tõlgendamisest või täitmisest tulenevad vaidlused püütakse lahendada lepingupoolte vaheliste läbirääkimiste teel. Kokkuleppe mittesaavutamisel lahendatakse vaidlus Harju Maakohtus vastavalt Eesti Vabariigis kehtivatele õigusaktidele.
	3. Kõigis küsimustes, mis ei ole reguleeritud lepinguga, juhinduvad pooled Eesti Vabariigi vastavatest õigusaktidest.

# Poolte allkirjad

|  |  |
| --- | --- |
| TELLIJASaku VallavalitsusJuubelitammede tee 15, Saku alevik75501, Saku Harju maakond(allkirjastatud digitaalselt)Marti Rehemaavallavanem | TEENUSE OSUTAJA………………..…….., …… vald…….. …………………..maakond(allkirjastatud digitaalselt) |
|  |  |